Nog twee vas oor beweerde tenderkorrupsie by MogalakwenaAltesame 15 mense is nou in hegtenis geneem. (Argieffoto) Nog twee verdagtes is aangekeer in verband met beweerde tenderkorrupsie by die Mogalakwena-munisipaliteit in Limpopo. Die plaaslike owerheid bedien onder meer die dorp Mokopane. Die munisipaliteit is sowat R15 miljoen kwyt nadat kontrakteurs glo betaal is vir dienste wat hulle nie gelewer het nie. Amptenare by die plaaslike owerheid het glo ook geld en geskenke van maatskappye ontvang wat sake met munisipaliteit gedoen het. Die Valke het Maandagoggend op die munisipaliteit se kantoor op die dorp toegeslaan en verskeie munisipale hoës in hegtenis geneem. Verskeie sakelui van die omgewing is ook aangekeer. Die Valke het onder meer beslag gelê op ŉ BMW wat aan die vriendin van een van die verdagtes behoort, omdat dit na bewering as deel van die opbrengs van misdaad ontvang is. Kol. Katlego Mogale, woordvoerder van die Valke, sê die ander twee verdagtes is gistermiddag aangekeer en nog twee maatskappye is geïdentifiseer wat ook by die korrupsie betrek word. Dit bring die getal verdagtes wat in hegtenis geneem word op 15 te staan, terwyl 11 maatskappye betrek word. Die verdagtes verskyn na verwagting Woensdag in die landdroshof op Mokopane.